સરકારી કર્મચારીઓ કામચોર અને ભ્રષ્ટ્ર હોય છે એવી સાર્વત્રિક ફરિયાદ સાંભળવા મળે છે. આનાં ઉકેલ માટે મજબૂત લોકપાલ બિલ બનતું નથી. એટલે પબ્લિક ભ્રષ્ટ્રાચારી કર્મચારીઓ માટે પણ ડકવર્થ લુઈસ જેવી કોઈ ફૉર્મ્યુલા લાગુ કરવામાં આવે તેવી માંગ કરી રહી છે. એમાં ભ્રષ્ટ્રાચાર નાબૂદીની કોઈ દરખાસ્ત નથી, કારણ કે એ શક્ય નથી. પણ રૂપિયા લઈને સમયસર કામ ન કરતાં કર્મચારીઓની લાંચની રકમ નક્કી થઈ શકે છે. જેમ કે નક્કી થયેલ લાંચની રકમમાંથી દસ ટકા ઍડ્વાન્સ આપવામાં આવે. બાકીની રકમ ફાઈલની ઝડપ મુજબ વધે કે ઘટે. આમ થવાથી કર્મચારીઓ ફાઈલ એક ટેબલથી બીજાં ટેબલ, અને છેક સાહેબના ઘેર જઈ સહી કરાવતા ને સાહેબો ફાઈલોના નિકાલ માટે રવિવારે સ્પેશિયલ ‘ફાઈલ ક્લીઅરન્સ ડ્રાઈવ’ કરતાં થઈ જાય. બાકી સરકાર ખરેખર જો કર્મચારીઓની ઠંડી ઉડાડવા માગતી હોય તો કામને પગાર સાથે સાંકળતી પ્રાઇવેટ કંપનીઓ જેવી ડકવર્થ-લુઈસ ફૉર્મ્યુલા બનાવે તો એ બે-ચાર મહિના પગાર ‘ડક’ થયા પછી ‘લૂઝ’ થઈને કામની ‘વર્થ’ સમજી જાય.